b'\n_START_ARTICLE_\nSant Mart\xc3\xad d\'Arr\xc3\xb3\n_START_SECTION_\nDescripci\xc3\xb3\n_START_PARAGRAPH_\nL\'esgl\xc3\xa9sia, origin\xc3\xa0riament rom\xc3\xa0nica, ha sofert diverses transformacions al llarg de la seva exist\xc3\xa8ncia. Consta d\'una sola nau en volta de can\xc3\xb3 fins a l\'al\xc3\xa7ada del presbiteri, on un arc toral marca el l\xc3\xadmit entre les dues zones. La zona presbiteral \xc3\xa9s coberta per una volta de creueria i, pel que fa als absis, foren eliminats en el seu moment a favor de la construcci\xc3\xb3 d\'una sagristia, al segle XVIII. A la meitat del tram s\'obren dues capelles a banda i banda, de construcci\xc3\xb3 posterior a l\'esgl\xc3\xa9sia. Podem dir que els elements arquitect\xc3\xb2nics que romanen de l\'\xc3\xa8poca rom\xc3\xa0nica es limiten al tram de la nau en volta de can\xc3\xb3 i a les restes del que, possiblement, era la primitiva porta d\'acc\xc3\xa9s al temple; els vestigis que es conserven d\'aquesta obertura consisteixen en indicis d\'un arc de mig punt per la part exterior ocultat parcialment per la torre campanar, i en el seu negatiu per la part interior on es pot observar un espai semiesf\xc3\xa8ric que possiblement albergaria un timp\xc3\xa0. Els afegits posteriors correspondrien a la construcci\xc3\xb3 de les dues capelles laterals (segles XVI-XVII), a les que s\'hauria d\'afegir una altra actualment tapiada on s\'han localitzat recentment restes de pintures que es poden datar entre els segles XVI i XVII. Just en l\'espai que ocupa aquesta capella paredada, situada a la banda de migdia, \xc3\xa9s possible que s\'hi trob\xc3\xa9s ubicat l\'antic campanar._NEWLINE_La pila baptismal de forma circular sense decoraci\xc3\xb3 i realitzada en pedra, presenta una tapa de fusta amb tanca. Va ser reutilitzada per a un altre prop\xc3\xb2sit._NEWLINE_Davant del p\xc3\xb2rtic hi ha un empedrat amb una disposici\xc3\xb3 geom\xc3\xa8trica radial, fets amb petites pedretes arrodonides. Podria tractar-se del paviment original del moment de la construcci\xc3\xb3 del temple en el segle XII i potser refet en el segle XVII quan es va modificar l\'esgl\xc3\xa9sia._NEWLINE_A la base de la torre del campanar hi ha una l\xc3\xa0pida amb la inscripci\xc3\xb3: "Turris supra montem sa indissolubili bitumine fut data vallo", datada el 1784._NEWLINE_A la capella major hi ha el retaule de Sant Mart\xc3\xad, d\'estil barroc popular, realitzat al segle XVII.'